מאז הודיע זינדין זידאן כי לא ימשיך לעמוד על הקווים של ריאל מדריד אחרי שהוביל את הבלאנקוס לזכייה בגביע אלופות שלישי ברציפות, בורסת שמות המועמדים להחליפו רק הולכת ומתרחבת והבוקר (שני) דווח על שם חדש ומפתיע במיוחד, אותו ניסתה אלופת אירופה להביא במקומו של הצרפתי.
על פי ‘הבילד’, הקבוצה מבירת ספרד פנתה ליוליאן נגלסמן, מאמנה הצעיר של הופנהיים, שלפי כלי התקשורת הגרמני, באופן יותר מפתיע מהפנייה עצמה – החליט לדחות את ההצעה. נגלסמן, נחשב לסנסציה של ממש כאשר קיבל את המשרה בקבוצה הגרמנית עוד לפני שמלאו לו 30, והעונה הצליח להוביל את הופנהיים להשגת הכרטיס האוטומטי לליגת האלופות, כאשר סיים עם שחקניו במקום השלישי בטבלה.
למעשה, הסיבה שבגללה החליט המאמן בן ה-30 לדחות את ההצעה המפתה, היא הבטחה שנתן לבעלי הקבוצה כי ימשיך לעמוד על הקווים של המועדון הצנוע גם בעונה הבאה. נגלסמן חתום בהופנהיים עד 2022 כאשר ישנו סעיף בחוזה לפיו הוא יכול להיכנס למו”מ עם כל קבוצה שתחפוץ בו, אך רק החל מעונת 2019/2020.
דיווח מעניין נוסף מגיע מצרפת, שם מספר עיתונאים מספרים כי סאדיו מאנה מליברפול, שכבש כזכור נגד הבלאנקוס בגמר ליגת האלופות, כבר היה סגור בקבוצה, אך עזיבתו המפתיעה של זידאן מעמידה את העסקה בספק. בכל מקרה, הסנגלי נמצא בראש רשימת ההעברות של ריאל, כך על פי הדיווח.